陈著
寄台教王吉甫
直溪之水清且洌，可以沃我老枯渴。
直溪之风空且阔，可以舒我穷郁结。
自闻西来飞霞佩，使我南望片云隔。
苦无筋力抗尘埃，徒有心事交冰雪。
长庚分光到寂寞，好风流閒无时节。
瘿木岂是罍洗材，歜葅不登鼎俎列。
见何所见斯未信，取非所取毋乃亵。
俗眼滔滔鄂州花，古道卓卓元城铁。
自昔瓮城地最灵，而况金坛人更杰。
漫塘词源有流传，实斋理学素磨切。
忽乘朝阳下赤城，坐觉文星灿不浙。
龟手之药或以封，皋皮之座啸自彻。
糠秕在前吾不妨吾后，瓦注者巧吾但安吾拙。
教铎重新雷霆鸣，儒流勇赴江河决。
弦诵洋洋正声合，芹藻楚楚生香发。
北斗泰山收宝望，东观蓬莱是途辙。